টানা বৃষ্টি! হিমালয়ের পাদদেশে আটকে পড়লেন বহু পর্যটক

ওয়েব ডেস্ক : কয়েকদিন ধরে চলছে টানা বৃষ্টি (Rain)। যার ফলে বন্ধ হয়ে গিয়েছে বিমান পরিষেবা। এর ফলে নেপালের (Nepal) এভারেস্ট অঞ্চলে আটকে পড়লেন বহু পর্যটক। খারাপ আবহাওয়ার কারণে একপ্রকার বন্দি হয়ে পড়েছেন তাঁরা। তবে তাঁরা কবে বাড়ি ফিরতে পারবেন, তা নিয়ে চিন্তার ভাঁজ পড়েছে বহু পর্যটকের (Tourists) কপালে।

সংবাদসংস্থা পিটিআই সূত্রে খবর, তিন দিন ধরে টানা বৃষ্টির কারণে লুকলার (Lukla Airport) তেনজিং-হিলারি বিমানবন্দরে বন্ধ রয়েছে বিমান পরিষেবা। মূলত, টানা বৃষ্টি, তার পাশাপাশি মেঘলা আকাশ ও কুয়াশার কারণে দৃশ্যমান্যতা কমে এসেছে। সেই কারণেই বিমান পরিষেবা স্থগিত রাখা হয়েছে। প্রসঙ্গত, নেপালের অনেক পার্বত্য এলাকায় যেতে হলে লুকলা হয়ে যেতে হয় পর্যটকদের। ফলে বিমান পরিষেবা বন্ধ হওয়ায় অনেক পর্যটক বিপাকে পড়েছেন।

আরও খবর : ক্যারিবিয়ান অঞ্চলে জাহাজে ফের হামলা মার্কিন সেনার! নিহত ৩

সোলুখুম্বু জেলার সহকারী প্রধান জেলাকর্তা সুরেন্দ্র থাপা এ নিয়ে জানিয়েছেন, দৃশ্যমান্যতা কম থাকার কারণে গত বৃহস্পতিবার থেকে লুকলায়ে বন্ধ রয়েছে বিমান পরিষেবা। অনেকে ট্রেকিং সেরে ফিরে এসেছিলেন লুকলায়ে। কিন্তু সেখান থেকে কাঠমান্ডুতে যাওয়ার উড়ান পাননি। সুরেন্দ্র আরও বলেন, পর্যটনের মরশুমে অনেক বিমান চালানো হয়। কিন্তু খারাপ আবহাওয়ার কারণে সেগুলিকে বন্ধ রাখা হয়েছে। ফলে আশেপাশের বহু হোটেল ভরে গিয়েছে পর্যটকে।

তারা এয়ারলাইন্সের লুকলা বিমানবন্দরের ইনচার্জ বলেছেন, অন্তত ১,৫০০ জন পর্যটক তাঁদের সংস্থা থেকে টিকিট বুক করেছিলেন। তবে বর্তমান আবহাওয়ার কারণে সবাই আটকে পড়েছেন লুকলায়ে। জানা যাচ্ছে, আগামী কিছুদিন এই বৃষ্টি হবে বলে খবর। ফলে আরও কিছুদিন সেখানেই বন্দি হয়ে থাকতে হতে পারে পর্যটকদের।